Hrvatski sabor
20040603

Hvala lijepa. Hvala lijepa gospodine predsjedniče Hrvatskog sabora, dame i gospodo zastupnici. Ovako, prije svega izražavam željenje što je na ovakav način vođena rasprava nakon mog izlaganja, a ja sam se osjećao dužnim odgovoriti na ove napade koji su danas tijekom cijeloga dana od prozivanja mene zašto nisam došao tu, od toga da se bojim zastupnika doći ovdje i govoriti o tome, pa do toga da Vlada ne štiti i ne brani nacionalni interes. I kad sam iznio komparaciju ove Vlade i bivše Vlade ili one Vlade od prije i postupanja drugih stranaka, onda je to kaže ostraščeni govor i ja vas više neću zvati premijerom, vi više niste premijer, nego ste gospodin Sanader. E pa završilo je to vrijeme kada ćemo mi slušati uvrede i objede, okretati glavu ili okrenuti drugi obraz da još jedanput dobijemo pljusku po drugom obrazu, taj film je prošao 90-te godine, na izborima pobjedom HDZ-a u travnju i u proljeće 90-te godine. Prema tome, ova gospoda ovdje koja su napustila sabornicu naprosto ne znaju što je demokracija. Naprosto ne znaju što je demokracija.